Poliţiştii DGA şi procurorii fac, miercuri, percheziţii la Poliţia Urziceni şi la domiciliile unor agenţi de poliţie suspectaţi de luare de mită.
"Astăzi, 13 martie 2024, ofiţerii de poliţie judiciară din cadrul Direcţiei Generale Anticorupţie - Serviciul Judeţean Anticorupţie Ialomiţa, în baza ordonanţei de delegare emisă de către procurorul de caz din cadrul Parchetului de pe lângă Tribunalul Ialomiţa şi a mandatelor de percheziţie emise de judecătorul de drepturi şi libertăţi de la Tribunalul Ialomiţa, efectuează un număr de 4 percheziţii domiciliare pe raza judeţului Ialomiţa (una la sediul Poliţiei Municipiului Urziceni, iar celelalte trei la domiciliul unor agenţi de poliţie)", anunţă, miercuri, Direcţia Generală Anticorupţie.
Sursa citată a precizat că activităţile se desfăşoară într-un dosar penal având ca obiect săvârşirea unor infracţiuni de luare de mită, de către agenţi de poliţie în cadrul IPJ Ialomiţa - Poliţia Municipiului Urziceni care ar fi pretins şi primit sume de bani de la conducători auto pentru a le aplica contravenţii mai blânde faţă de cele constatate în realitate.
Trei poliţişti vor fi duşi la audieri.